इस दृष्टि से सोमा जैसी घर से भागकर आयी लड़कियों को जीवन में कड़ुआहट संचय करने का कोई अधिकार नहीं है। अतीत की चिन्ता हमें पीसती है, मथती है। उसे छोड़कर वर्तमान के भँवरों में गोता खाना चाहिए। वर्तमान ही 'काल चक्र' है। वह कल्पना नहीं है, शक्ति है - संघर्ष करने की शक्ति। काल और कला को निचोड़कर अमृत पीने का साहस 'बाल गोपाल' का सम्पूर्ण दर्शन है। इसी दर्शन को लेकर सोमा को स्टेगर के कला-कर्म भेजने के प्रस्ताव को प्रसन्न मन से स्वीकार करना पड़ा। यायावरी का अनुभव। जोड़-तोड़ का आनन्द। जोखिम उठाने का कलेजा। ठीक है - जापानी बम के आतंक से कलकत्ता सहमा हुआ, लेकिन सभी मारवाड़ी गाड़ी से टिकट कटाकर कोठियाँ बन्द करके चल देंगे तो काम कौन देगा? काम के नाम पर रिश्वत का क्या अर्थ? अन्धविश्वासों को चीरकर दिशामूल में सोमा ने यात्रा की, लेकिन रिश्वत नहीं दी। सोमा बनारस, लखनऊ की सुबहें शामों का सुख लेकर दिल्ली आयी। अब दिल्ली का माहौल तेजी से बदल रहा था। निगमबोध घाट से रामलीला ग्राउंड तक ताँगे की सैर। अगस्त 1942 का हरतरफ फैला सन्नाटा।